**Virágos Székesfehérvár 2025 - pályázati kiírás**

Tisztelt Pályázó!

2024. szeptember 25-én a regisztrációs időszakkal elindul Székesfehérvár közterületeinek szépítése céljából a Virágos Székesfehérvár pályázat ezzel is segítve, hogy Városunk valamennyi közterülete szebb, zöldebb, virágosabb legyen, illetve támogassuk a lakók környezettudatos gondolkodását.

**Pályázati időszak:**

**2024. szeptember 25-október 10. között, virágokra, komposztálóra, esővízgyűjtőre, fecskefészekre, madárodúra és denevérodúra lehet pályázni. Társasházak és Intézmények esetén a megpályázott csomagon felül igényelhető 9 tő vadszőlő a kukaketrecek befuttatására.**

Felhívjuk a leendő pályázók figyelmét, hogy amennyiben a 2024-es pályázatban elnyert virágokat, esővízgyűjtőket, komposztálókat átvették, de nem töltöttek fel „utána” fényképet az elültetett virágokról, vagy a használatban lévő komposztálóról, esővízgyűjtőről, szíveskedjenek azt a 2025-ös pályázat beadása előtt pótolni. Ellenkező esetben sajnos a 2025. évi pályázatból ki kell zárnunk az adott ingatlanra vonatkozó pályázatot.

Az idei évben is a megszokott 4 kategóriában lehet pályázni:

**Ablak/erkély kategóriában** álló vagy futómuskátli virágcsomagokra,

**Családi Ház kategóriában** egynyári virágcsomagra vagy komposztálóra vagy esővízgyűjtőre vagy fecskefészekre vagy madárodúra vagy denevérodúra,

**Társasház kategóriában** egynyári virágcsomagra vagy fecskefészekre vagy madárodúra, illetve igény esetén pluszban vadszőlőre a kukaketrecek befuttatásához. Ezen irányú igényeket a viragok@varosgondnoksag.hu e-mail címen kérjük benyújtani.

**Intézmény kategóriában** egynyári virágcsomagra vagy fecskefészekre vagy madárodúra, illetve igény esetén pluszban vadszőlőre a kukaketrecek befuttatásához. Ezen irányú igényeket a viragok@varosgondnoksag.hu e-mail címen kérjük benyújtani.

**Ablak/erkély és Családi ház kategóriában egy ingatlanra vonatkozóan csak egy pályázatot tudunk befogadni,** tehát a pályázónak döntenie kell, hogy virágot, komposztálót, esővízgyűjtőt, fecskefészket, madárodút vagy denevérodút szeretne.

**Ablak/erkély kategória**:

„A” csomag: 12 db álló muskátli

„B” csomag: 12 db futó muskátli

**Családi ház kategória:**

„A” csomag: 25 db egynyári növény tetszőlegesen összeválogatva, a rendelkezésre álló készletből

„B” csomag: 1 db Komposztáló

„C” csomag: 1 db Esővízgyűjtő tartály

„D” csomag: 1 db Fecskefészek

„E” csomag: 1 db Madárodú

„F” csomag: 1 db Denevérodú

**Társasház kategória:**

„A” csomag: 50 db egynyári növény tetszőlegesen összeválogatva, a rendelkezésre álló készletből

„B” csomag: 1 db Fecskefészek

„C” csomag: :1 db Madárodú

A megpályázott csomagon felül a meglévő kukaketrec befuttatására kérhető 9 tő vadszőlő. Amennyiben a Társasház szeretne vadszőlőt igényelni, kérjük jelezzék a viragok@varosgondnoksag.hu e-mail címen.

**Intézmény kategória:**

„A” csomag: 50 db egynyári növény tetszőlegesen összeválogatva, a rendelkezésre álló készletből

„B” csomag: 1 db Fecskefészek

„C” csomag: 1 db Madárodú

A megpályázott csomagon felül a meglévő kukaketrec befuttatására kérhető 9 tő vadszőlő. Amennyiben a Társasház szeretne vadszőlőt igényelni, kérjük jelezzék a viragok@varosgondnoksag.hu e-mail címen.

**A Társasház és Intézmény kategóriában *a kukaketrec befuttatására igényelhető 9 tő vadszőlő a megpályázott csomagon felül***, tehát akár az egynyári növényekkel, akár a fecskefészekkel vagy madárodúval együtt is kérhető. Amennyiben a Társasház vagy Intézmény szeretne élni ezzel a lehetőséggel, kérjük jelezze a **viragok@varosgondnoksag.hu** e-mail címen.

**Amennyiben a pályázó csak muskátlit szeretne kérni, *lakhelyének jellegétől függetlenül választhatja az Ablak/erkély kategória valamely csomagját.***

Pályázni valós - lakcímkártyával igazolható - lakcímmel lehet, **egy ingatlanra egy pályázat** nyújtható be. Amennyiben valaki nem valós, igazolható lakcímmel pályázik, abban az esetben kizárásra kerül a következő évi pályázatból. A pályázatra kizárólag székesfehérvári lakosok jelentkezhetnek.

A pályázati felületen a pályázó adatainál szükséges feltölteni egy ún. „előtte” fényképet, amelynek feltöltése nélkül a rendszer nem fogadja el a pályázatot. Kérjük, kerüljék a nagyon nagy felbontású és méretű képeket.

Felhívjuk a leendő pályázók figyelmét, hogy amennyiben a 2024-es pályázaton elnyert virágokat, esővízgyűjtőt vagy komposztálót átvették, de nem töltöttek fel „utána” fényképet az elültetett virágokról, használatban lévő komposztálóról, esővízgyűjtőről, szíveskedjenek azt a 2025-ös pályázat beadása előtt pótolni. Amennyiben a lakó a Városgondnokság kifejezett kérésére sem tölti fel az „utána” fényképet, sajnos a 2025. évi pályázatból ki kell zárnunk az adott ingatlanra vonatkozó pályázatot.

**A pályázat célja Székesfehérvár közterületeinek szépítése,** így amennyiben virágcsomagra pályázik, a csatolt fényképen látható kell legyen, hogy a virágok beültetésére szánt terület közterület vagy a közterületről jól látható terület vagy balkonláda. A komposztáló, esővízgyűjtő, fecskefészek, madárodú, denevérodú esetében is kérjük, hogy lehetőleg informatív képet készítsenek és csatoljanak.

Az elnyert csomagok lakossági átvételéhez időpontfoglalás szükséges.

Az Időpontfoglalásra 2025. tavaszán lesz lehetősége a nyertes pályázóknak. Az elnyert eszközök és virágok jellegüktől függően más-más időpontban kerülnek majd átadásra, 2025. március - április - május hónapban.

Az elnyert csomag átvételéhez szükséges bemutatni a személyi igazolványt és a lakcímkártyát, és aláírással igazolni az átvételt. Amennyiben nem a pályázó érkezik személyesen a csomagért, úgy az időpontfoglalást jelző e-mail-hez csatolt meghatalmazás birtokában meghatalmazott is átveheti és aláírásával igazolhatja az átvételt.

A csomagok átvétele Székesfehérváron történik, a pontos helyszínről az időpontfoglaláskor adunk tájékoztatást.

Székesfehérvár Városgondnoksága felhívja a lakosok figyelmét, hogy a növények elszállításához szükséges dobozokról mindenkinek magának kell gondoskodnia. A komposztálók és esővízgyűjtő tartályok átvételére kérjük, megfelelő méretű raktérrel rendelkező járművel érkezzenek.

A virágcsomagok átadás-átvételekor a vállalkozó köteles minden nap a megadott 7 féle egynyári növényből legalább 4 félét készleten tartani, a pályázók ebből a készletből tudják összeválogatni a pályázott kategóriának megfelelő darabszámú növényt.

A virágokat a lakó köteles az általa előre megjelölt és „előtte” fényképen látható területre beültetni. Az átvevő felelősséget vállal a virágok gondozásáért, ezek betartása ellenőrzésre kerül.

A virágok az erkélyek és az utcafrontok virágosítására használhatók fel kizárólag, javítva azzal a városképet.

A pályázaton elnyert komposztáló összeszerelése, esővízgyűjtő bekötése, fecskefészek, madárodú, denevérodú felhelyezése a pályázó feladata.

Július hónapban a beültetésre került növényekről ún. „utána” fotót kérünk feltölteni a rendszerbe.

A komposztálók, esővízgyűjtők, fecskefészkek, madárodúk, denevérodúk esetében kérjük, ugyanilyen módon járjanak el, hogy a beküldött fényképekről megállapítható legyen az edények, fészkek, odúk pályázati kiírás szerinti elhelyezése.

Amennyiben kérdése merül fel a pályázati folyamat során, kérjük, a viragok@varosgondnoksag.hu e-mail címen érdeklődjön.